20.6.2017

לכבוד

מיכל צוק

יו"ר הועדה להסדרת עיסוקים

שלום רב,

**הנדון : בקשה לכנס בהקדם דיון לצורך היערכות מהירה למציאות החדשה בענף התקנת מערכות מיזוג אויר עקב המעבר לשימוש בגז R32**

בהמשך להסכמי איכות סביבה אליהם מחויבת מדינת ישראל והזמן הקצר שנותר לתחילת השימוש בגז R32 במערכות קירור ומיזוג אויר, ובמטרה להבטיח היערכות מוצלחת ובטוחה של המשק לסיכוני הבטיחות הכרוכים בשימוש בגז האמור, נבקשכם לקיים בהקדם דיון בנושא.

מטרת הדיון הינה להמשיך את המהלך שהחל ב- 8.3.17 וליצור מאמץ מתואם ומחייב של כלל הגורמים הרלוונטיים בממשלה, בענף המיזוג והקירור ובארגוני החברה האזרחית, למציאות החדשה במסגרתה ידרש כל עוסק בענף מיזוג האויר להחזיק בתעודה מקצועית מתאימה מטעמי שמירה על בטיחות העוסק והצרכן כאחד.

כידוע תהליך שינוי מסוג זה הינו ארוך ומורכב על אחת כמה וכמה בענף של אלפי בעלי מקצוע שמרביתם אינם מאוגדים במסגרת מסודרת ובחודשי הקיץ מצטרפים אליהם עוד אלפי מתקינים וטכנאים מזדמנים. כיוון שהנושא צופן בחובו סיכון מיידי בחיי אדם, נדרשת תחילת היערכות מהירה מבעוד מועד.

נציין, כי מאומדן שערך ארגון אמון הציבור, לפי ניתוח נתוני תלונות על תקלות מיזוג אויר שנאספו מיבואני מיזוג אוויר גדולים ונתוני הפעילות בענף. עולה כי 53% מתקלות ההתקנה הן תקלות גז - מעל 25,000 תקלות גז בשנה.

כיוון שנתוני נציבות כבאות והצלה מראים, כי כבר כעת מתרחשות בממוצע יותר מ- 12 שריפות בחודש, שמקורן בתקלת חשמל במערכות מיזוג אויר, הרי שבשילוב עם שכיחות התקלות בשימוש בגז קירור, המעבר לגז קרר נפיץ יצור סיכון עצום.

על רקע זה, ולאור דרישת מכון התקנים להסמיך את מתקיני מערכות מיזוג אויר לטיפול בגזי הקירור הדליקים לקראת תחילת הייבוא של מזגני גז R32 בשנת 2019 יש להיערך ולהתחיל לפעול כבר עתה.

חשוב לזכור שהיערכות מוקדמת חיונית גם למניעת פגיעה מיותרת בפרנסת המתקינים. כבר כיום החוסר באסדרה חושף את מתקיני המזגנים עצמם לסיכון וחברות הביטוח מסרבות לבטח אותם. הסכנה צפויה להחמיר עם המעבר לגזים החדשים ורבים עלולים להשאר ללא פרנסה אם לא תבוצע היערכות מוקדמת להכשרתם לקראת השינויים בענף .

כאמור, על רקע האתגרים האמורים והזמן הקצר אנו רואים חשיבות בהירתמות למאמץ הסברתי נרחב בקרב הציבור ובקרב בעלי המקצוע בענף, כשלצורך זה נחוצה פעולה מיידית ומתואמת בהובלת גורמי הממשלה והפיקוח הרלוונטיים ובראשם הוועדה בראשותך.

לנוכח לוחות הזמנים נודה לקיום הפגישה המבוקשת בהקדם.

בכבוד רב,

רונן רגב כביר, מנכ"ל

אמון הציבור

יובל בריק, מנכ"ל

התאחדות קבלני מיזוג אויר וחימום בישראל ע"ר

עו"ד לירון עצמון, מנהלת תחום המזגנים

איגוד לשכות המסחר

גיל רגב

איגוד תעשיות מתכת, חשמל ותשתית

העתק -

מנכ"ל משרד העבודה והרווחה, ד"ר אבגדור קפלן

משרד הכלכלה והתעשייה, מינהל התקינה

משרד הכלכלה והתעשייה, האגף להכשרה מקצועית ופיתוח כוח אדם

משרד התשתיות הלאומיות, האנרגיה והמים, אגף שימור אנרגיה

משרד להגנת הסביבה, האגף לאיכות אויר ולשינויי אקלים

מכון התקנים, אגף תקינה ובטיחות

נציבות כבאות והצלה, אגף בטיחות אש וחקירות

פיקוד העורף